CELEX: 32010D0427(02)
Language: el
Date: 2009-12-22 00:00:00
Title: Απόφαση αριθ. S6, της 22ας Δεκεμβρίου 2009 , σχετικά με την εγγραφή στα μητρώα του kράτους mέλους κατοικίας σύμφωνα με το άρθρο 24 του κανονισμού (ΕΚ) αριθ. 987/2009 και την κατάρτιση των καταστάσεων που προβλέπονται στο άρθρο 64 παράγραφος 4 του κανονισμού (ΕΚ) αριθ. 987/2009 (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)

27.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 107/6
            
         ΑΠΌΦΑΣΗ αριθ. S6
   της 22ας Δεκεμβρίου 2009
   σχετικά με την εγγραφή στα μητρώα του kράτους mέλους κατοικίας σύμφωνα με το άρθρο 24 του κανονισμού (ΕΚ) αριθ. 987/2009 και την κατάρτιση των καταστάσεων που προβλέπονται στο άρθρο 64 παράγραφος 4 του κανονισμού (ΕΚ) αριθ. 987/2009
   (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)
   2010/C 107/04
   Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΟΝ ΣΥΝΤΟΝΙΣΜΟ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΙΣΗΣ,
   Έχοντας υπόψη:
   το άρθρο 72 στοιχείο α) του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας (1), δυνάμει του οποίου καθίσταται αρμόδια για την εξέταση όλων των διοικητικών θεμάτων και των θεμάτων ερμηνείας που απορρέουν από τον κανονισμό (ΕΚ) αριθ. 883/2004 και τον κανονισμό (ΕΚ) αριθ. 987/2009 (2),
   το άρθρο 35 παράγραφος 2 του προαναφερθέντος κανονισμού (ΕΚ) αριθ. 883/2004,
   το άρθρο 24 και το άρθρο 64 παράγραφοι 4 και 6 του κανονισμού (ΕΚ) αριθ. 987/2009 και το άρθρο 74 του κανονισμού (ΕΚ) αριθ. 883/2004,
   Ενεργώντας σύμφωνα με τους όρους του άρθρου 71 παράγραφος 2 του kανονισμού (ΕΚ) αριθ. 883/2004,
   ΑΠΟΦΑΣΙΖΕΙ:
   Οι κανόνες για την εγγραφή στα μητρώα, σύμφωνα με το άρθρο 24 του κανονισμού (ΕΚ) αριθ. 987/2009 (στη συνέχεια ο «εκτελεστικός κανονισμός») και για την τήρηση της κατάστασης που προβλέπεται στο άρθρο 64 παράγραφος 4 του εκτελεστικού κανονισμού έχουν ως εξής:
   Ι.   Εγγραφή στα μητρώα που προβλέπεται στο άρθρο 24 του εκτελεστικού κανονισμού
   
   
               1.
            
            
               Για την εφαρμογή του Άρθρου 24 του εκτελεστικού κανονισμού καθορίζεται η ακόλουθη διαδικασία.
               Ο αρμόδιος φορέας διαβιβάζει στον ενδιαφερόμενο, ύστερα από αίτημά του, σχετικό έγγραφο σύμφωνα με τα άρθρα 17, 22, 24, 25 ή 26 του κανονισμού (ΕΚ) αριθ. 883/2004 (στη συνέχεια ο «βασικός κανονισμός») και το άρθρο 24 παράγραφος 1 του εκτελεστικού κανονισμού (στη συνέχεια «έγγραφο δικαιώματος»), το οποίο ο ενδιαφερόμενος οφείλει να υποβάλει στο φορέα του τόπου κατοικίας του κατά την εγγραφή του για τη λήψη παροχών σε είδος.
               Κατόπιν αιτήματος του φορέα του τόπου κατοικίας, ο αρμόδιος φορέας διαβιβάζει έγγραφο δικαιώματος στον εν λόγω φορέα.
               Ο αρμόδιος φορέας ενημερώνει το φορέα του τόπου κατοικίας για κάθε αλλαγή ή ακύρωση του εγγράφου δικαιώματος. Ο φορέας παραλαβής πρέπει είτε να επιβεβαιώσει είτε να αμφισβητήσει την εν λόγω αλλαγή ή ακύρωση έναντι του φορέα αποστολής.
               Ο φορέας του τόπου κατοικίας ενημερώνει τον αρμόδιο φορέα για την εγγραφή του ενδιαφερομένου και για κάθε αλλαγή ή ακύρωση της εγγραφής αυτής. Η ενημέρωση εκτελείται αμέσως μόλις ο φορέας του τόπου κατοικίας έχει στη διάθεσή του τις απαιτούμενες για το σκοπό αυτό πληροφορίες. Ο φορέας παραλαβής πρέπει είτε να επιβεβαιώσει είτε να αμφισβητήσει την εν λόγω αλλαγή ή ακύρωση έναντι του φορέα αποστολής.
            
         
               2.
            
            
               Η ημερομηνία από την οποία αρχίζει να ισχύει η απόδοση του κόστους των παροχών σύμφωνα με τα άρθρα 35 και 41 του βασικού κανονισμού και τα άρθρα 62 και 63 του εκτελεστικού κανονισμού είναι:
               
                           α)
                        
                        
                           η ημερομηνία απόκτησης του δικαιώματος σε παροχές σε είδος, στο πλαίσιο της νομοθεσίας του αρμόδιου κράτους μέλους, η οποία αναγράφεται στο έγγραφο δικαιώματος
                        
                     
                           β)
                        
                        
                           η ημερομηνία της αλλαγής κατοικίας ή της εγγραφής, όταν αυτή είναι μεταγενέστερη της ημερομηνίας που αναφέρεται στο σημείο α) παραπάνω και αναγράφεται στο έγγραφο που εκδίδει ο φορέας του τόπου κατοικίας σύμφωνα με το άρθρο 24 παράγραφος 2 του εκτελεστικού κανονισμού.
                        
                     Εάν τα μέλη της οικογένειας ενός ενδιαφερομένου, ο συνταξιούχος ή ένα από τα μέλη της οικογένειας του, δικαιούνται ακόμη τη λήψη παροχών, σε συνδυασμό με την άσκηση επαγγελματικής δραστηριότητας ή τη λήψη εισοδήματος αναπλήρωσης, δυνάμει της νομοθεσίας του κράτους κατοικίας τους ή άλλου κράτους μέλους, κατά προτεραιότητα, σύμφωνα με τους κανονισμούς, η εγγραφή αρχίζει την επομένη της ημερομηνίας λήξης του εν λόγω δικαιώματος.
            
         
               3.
            
            
               Η ημερομηνία από την οποία λήγει η καταβολή του κόστους παροχών σε είδος, σύμφωνα με τα Άρθρα 35 και 41 του Βασικού κανονισμού και τα άρθρα 62 και 63 του εκτελεστικού κανονισμού, είναι η ημερομηνία ακύρωσης της εγγραφής που κοινοποιείται από το φορέα του τόπου κατοικίας στον αρμόδιο φορέα ή η ημερομηνία ακύρωσης του εγγράφου δικαιώματος που κοινοποιείται από τον αρμόδιο φορέα στο φορέα του τόπου κατοικίας.
               Η ημερομηνία αυτή αναγράφεται στο έγγραφο ακύρωσης και αποτελεί την ημερομηνία από την οποία λήγει η ισχύς του εγγράφου δικαιώματος, δηλαδή
               
                           i)
                        
                        
                           την ημερομηνία θανάτου ή την ημερομηνία κατά την οποία ο ενδιαφερόμενος μεταφέρει την κατοικία του σε ένα άλλο κράτος μέλος,
                        
                     
                           ii)
                        
                        
                           την ημερομηνία απόκτησης του δικαιώματος σε παροχές σε είδος, δυνάμει της νομοθεσίας της χώρας κατοικίας ή άλλου κράτους μέλους, σύμφωνα με τους κανονισμούς, σε συνδυασμό με την άσκηση επαγγελματικής δραστηριότητας ή τη χορήγηση σύνταξης,
                        
                     
                           iii)
                        
                        
                           την ημερομηνία μετά από την οποία τα μέλη της οικογένειας παύουν να ικανοποιούν τους όρους για το δικαίωμα σε παροχές σε είδος, ως μέλη της οκογένειας, δυνάμει της νομοθεσίας του kράτους mέλους κατοικίας.
                        
                     Εναπόκειται σε όλους τους εθνικούς φορείς να ενεργούν κατά τρόπο που να ελαχιστοποιείται η χρονική περίοδος από τη λήξη του δικαιώματος ή την εγγραφή έως την ημερομηνία κοινοποίησης του εγγράφου ακύρωσης. Συγκεκριμένα, ο καθορισμός της κατοικίας του ενδιαφερομένου πρέπει να βασίζεται στο δέοντα έλεγχο που προβλέπει το άρθρο 11 του εκτελεστικού κανονισμού.
            
         ΙΙ.   Κατάσταση που προβλέπεται στο Άρθρο 64 παράγραφος 4 του Εκτελεστικού Κανονισμού
   
   
      Μέλη της οικογένειας ασφαλισμένων, συνταξιούχοι και/ή μέλη των οικογενειών τους
   
   
               1.
            
            
               Ο φορέας του τόπου κατοικίας του κράτους μέλους που απαριθμείται στο παράρτημα 3 του εκτελεστικού κανονισμού υπολογίζει το καθορισμένο ποσό των παροχών σε είδος που χορηγήθηκαν στα μέλη της οικογένειας του ασφαλισμένου, σύμφωνα με το άρθρο 17 του βασικού κανονισμού, και στους συνταξιούχους και τα μέλη των οικογενειών τους, σύμφωνα με τα άρθρα 24, 25 και 26 του βασικού κανονισμού, με βάση την κατάσταση που τηρείται ενήμερη για το σκοπό αυτό, λαμβάνοντας ως βάση τις δικές του πληροφορίες ή αυτές που παρέχονται από τον αρμόδιο φορέα σχετικά με την απόκτηση δικαιώματος ή την αναστολή ή την ανάκληση αυτού του δικαιώματος.
               Οι καταστάσεις που αναφέρονται στο άρθρο 64 παράγραφος 4 του εκτελεστικού κανονισμού αναφέρουν τον αριθμό μηνιαίως καθορισμένων οφειλόμενων ποσών ανά έτος για κάθε μέλος της οικογένειας ενός ασφαλισμένου, συνταξιούχο και/ή μέλος της οικογένειάς του.
            
         
               2.
            
            
               Για τον υπολογισμό του αριθμού των μηνιαίων κατ’ αποκοπήν πληρωμών, η περίοδος κατά την οποία οι ενδιαφερόμενοι μπορούν να διεκδικήσουν παροχές μετράται σε μήνες.
               Ο αριθμός των μηνών εξάγεται προσμετρώντας ως πλήρη μήνα τον ημερολογιακό μήνα που περιέχει την ημερομηνία από την οποία έγινε ο υπολογισμός των καθορισμένων ποσών.
               Ο ημερολογιακός μήνας κατά τη διάρκεια του οποίου έληξε το δικαίωμα δεν προσμετράται, εκτός εάν πρόκειται για πλήρη μήνα.
               Εάν η συνολική περίοδος είναι μικρότερη του ενός μηνός, προσμετράται ως μήνας.
               Σε περίπτωση που ένα άτομο, κατά την αιτούμενη περίοδο, περάσει από μια ηλικιακή ομάδα σε άλλη, ο μήνας κατά τον οποίο έγινε η εν λόγω αλλαγή ηλικιακής ομάδας προσμετράται πλήρως στην υψηλότερη ηλικιακά ομάδα.
            
         ΙΙΙ.   Τελικές διατάξεις
   
   Η παρούσα Απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Εφαρμόζεται από την ημερομηνία έναρξης ισχύος του κανονισμού εφαρμογής.
   
      
         
            Η Πρόεδρος της Διοικητικής Επιτροπής
         
         Lena MALMBERG
      
   
   
      (1)  ΕΕ L 166 της 30.4.2004, σ. 1.
   
      (2)  ΕΕ L 284 της 30.10.2009, σ. 1.